প্রথমত ভুল প্রচারণা। ধরুণ এক জায়গায় আমাদের হ্যান্ডবিল বিতরণ বা পত্রিকা বিক্রি করা হচ্ছে, কেউ একজন অতি উৎসাহী হয়ে তাদেরকে থামিয়ে থানায় ফোন করে দিল যে, ওখানে জঙ্গিরা হ্যান্ডবিল বিতরণ করছে। শুনেই পুলিশ হাজির। কোনো কথা-বার্তা নাই, তিনজন লোককে হ্যান্ডকাফ পরিয়ে থানায় নিয়ে এলো। থানায় সাংবাদিকরা বসেই থাকে ক্রাইম রিপোর্টের আশায়। তারা পুলিশকে তাদের সঙ্গে দাঁড় করিয়ে বুকে নেমপ্লেট লিখে ছবি তুলে পত্রিকায় প্রকাশ করে দিল যে, হেযবুত তওহীদের তিন জঙ্গি গ্রেফতার। অধিকাংশ ক্ষেত্রে এটাই হয়েছে। জনগণ, সাংবাদিক জানাজানি হয়ে গেছে এই অজুহাতে ৫৪ ধারায় পুলিশ তাদেরকে আদালতে ও হাজতে চালান দিয়েছে, কিছুদিন বাদে ৫৪ ধারা থেকে অব্যহতি চেয়ে তারাই তদন্ত প্রতিবেদন জমা দিয়েছে। আবার কোনো ক্ষেত্রে গ্রেফতারের পর আমরা থানায় যোগাযোগ করলে ভুল বুঝতে পেরে পুলিশ তাদেরকে থানা থেকেই ছেড়ে দিয়েছে। এইভাবে সন্দেহবাদীদের বা স্বার্থান্বেষীদের অপপ্রচারে, মিথ্যা তথ্য দ্বারা প্রভাবিত হয়ে আমাদেরকে প্রশাসন হয়রানি করেছেন।